Polisie, boere keer verdagtes vinnig aan ná Vrystaat-plaasaanval | Maroela Media
Die vier verdagtes wat in hegtenis geneem is. Foto: SAPD
Kapt. Zweli Mohobeleli, polisiewoordvoerder, het aan Maroela Media gesê die middeljarige vrou is omstreeks 18:00 op 'n plaas in die Roodekraal-omgewing naby Arlington oorval.
Drie gewapende verdagtes het na bewering binne die huis weggekruip en die vrou in die kombuis ingewag.
"Toe sy daar opdaag, het hulle haar oorval en vasgebind," het Mohobeleli gesê.
Die verdagtes het die vrou na die badkamer gedwing en ook beveel om 'n kluis uit te wys, waarna hulle 'n pistool gesteel het. Die vrou kon omstreeks 19:00 daarin slaag om te ontsnap waarna sy hulp ontbied het.
"'n Lid van die publiek het kort daarna vier verdagtes gesien toe hulle te voet gevlug het en hy het alarm gemaak."
Boere, veiligheidsmaatskappye, snuffelhonde en die polisie is vinnig gemobiliseer en twee van die verdagtes is kort daarna naby 'n informele nedersetting opgespoor en in hegtenis geneem. Nog twee verdagtes is Dinsdag in die omgewing aangekeer.
Die polisie het beslag gelê op die gesteelde pistool en twee vuurwapens wat in die verdagtes se besit gevind is.
Volgens Mohobeleli is die vrou met geringe beserings na 'n hospitaal in Bethlehem geneem en reeds ontslaan.
Die verdagtes moet Woensdag in die Lindley-landdroshof verskyn op aanklag van huisroof.
Dis n belaglike aanklag, oor n maamd is hulle uit en dan moor hulle.
Wat skrikwekkend is is die ouderdom van hierdie misdadigers. Wat gaan or 10 jaar gebeur. Werkloosheid verhoog en so die misdaad in ons land
My vraag is… hoe weet hulle van die vuurwapens van die mense wat hulle so aanval. Orals lees mens van die wat hulle steel en hulle weet dis daar. Word die inligting aan hulle verkoop deur vuurwapen lisensie kantoor? En ook wat word van die vuurwapens nadat dit by hulle gevat word? Wonder maar net.
Ek wonder hoe het die lid van die publiek die polisie en veiligheidsmaatskappye so vinnig gemobiliseer om op te tree die vrou is gelukkig dat sy nog met haar lewe daarvan afgekom het.